  Майя Бывальцева «Лудорвай» музей-заповедникысь тӧл вуко юбилейзэ пусъёз. Кызьы вераз «Город ФМ» радиолэн (105,7 FM) тулкымъёсаз музейлэн кивалтӥсезлэн воштӥсез Ирина Вершинина, праздникез пусъёзы 13-тӥ гудырикошконэ гурт лулчеберетъя «ГуртFEST» калыккуспо фестиваль дыръя. «Валтӥсез ужрад — 13-тӥ гудырикошконэ, куке вуко бурдъёссэ бергатыны кутскоз. Ми объектмылы 105 ар тырмонэз пусъёмы», — вераз Ирина Вершинина. Вукоез кутэмнянен но нимысьтыз флешмобен данъялозы: шулдыръяськонэ лыктэм вань куноосты одӥг бадӟым круге ӧтёзы. «ГуртFEST» фестивальын, вуколэсь юбилейзэ пусъем сяна, 10 площадкаос но йӧскалык азбаръёс ужалозы. Праздник дыръя спортъя вожвылъяськонъёсы, пӧртэм мастер-классъёсы пыриськыны, вузкарон интыостӥ ортчыны, Удмуртиысь, Башкириысь, Москваысь, Санкт-Петербургысь, Ханты-Манси автоном округысь но Эстониысь коллективъёслэсь возьматонъёссэс учкыны луоз. Куноосты пӧртэм калыкъёслэн эктонъёсынызы, кырӟанъёсынызы но дӥськутэнызы тодматозы. 13-тӥ гудырикошконэ «Лудорвайын» Россиысь калык творчествоя юртлэн «Русский художественный текстиль» адӟытонэз усьтӥськоз, отын быдэс Россиысь устоосызлэсь кибашлыослэсь 40-лэсь трос ужъёссэс адӟыны луоз. Шулдыръяськонэ лыктэмъёс пӧлысь нырысетӥосыз сюрс куноос Балтика зарезьын шутэтскыны сертификат понна вожвылъяськозы. Тодэ вайытом, 2018-тӥ арын «Лудорвайын» бесерман юртъер усьтыны малпало. Тегъёс: Лулчеберет Удмуртия Лудорвай шутэтскон Удмуртиысьтуризм  